Cyril Norman Hinshelwood

Cyril Norman Hilshelwood (19. kesäkuuta 1897 Lontoo – 9. lokakuuta 1967) oli brittiläinen reaktiokineetikko.Keith J. Laidler, The World of Physical Chemistry, s. 515, (1993), Oxford Hänet palkittiin Nobelin kemianpalkinnolla vuonna 1956 kemiallisen reaktion mekanismin selvittämisestä. Vuoden 1956 palkinto oli jaettu Hilshelwoodin ja Nikolai Semjonovin kesken.

 Akateeminen ura 
Ensimmäisen maailmansodan aikana Hinshelwood oli kemistinä räjähdysainetehtaassa. Hän aloitti kemian opiskelut vuonna 1920 Westminsterissa. Seuraavana vuonna hän oli opinto-ohjaajana ja opetti Balliol Collegessa kemian opintoja aloittaneita opiskelijoita ja myöhemmin Trinity Collegessa hän oli vanhempana opettajana. Vuonna 1937 hänet nimitettiin kemian professoriksi Oxfordin yliopistoon (Dr Lee'n kemian professuuri), ja tätä asemaa hän piti vuoteen 1964. Hinshelwood oli puheenjohtaja useassa järjestössä: Chemical Society, Royal Society ja Classical Association. Hänet aateloitiin vuonna 1948 ja nimitettiin Ansioritarikuntaan vuonna 1960. Vuonna 1962 Hinshelwoodille myönnettiin Copley-mitali.

Tieteellinen työ
Suurin osa Hinshelwoodin tieteellisestä työstä on ollut reaktiokinetiikkaa. Hän aloitti 1920-luvulla tutkia useita kaasureaktioita, joiden uskottiin tuolloin olevan unimolekulaarisia. Hinshelwood antoi merkittävän panoksensa näiden reaktioiden mekanismin ymmärtämiseksi vuonna 1927. Samoihin aikoihin Hinshelwood kiinnostui myös tutkimaan kokeellisesti kemiallisia reaktioita kiinteällä pinnalla ja selvittämään heterogeenisen katalyysireaktion mekanismia, jota sanotaan nykyään Langmuir–Hinshelwood-prosessiksi.

Merkittävän laajennuksen tieteelliseen työhönsä Hinshelwood teki tutkimalla Harold Warris Thompsonin kanssa kaasuräjähdyksiä, kuten H2/O2-kaasuseoksen palaminen. Hän selitti jo vuonna 1928 palamisreaktioiden tapahtuvan ketjureaktioina ja laajensi myöhemmin tutkimuksiaan liuosreaktioihin. Hinshelwoodilla oli merkittävä osuus tutkimuksessa, joka selvitti bakteerisoluissa tapahtuvia biokemiallisia reaktioita.Sir Cyril Norman Hinshelwood, The Chemical Kinetics of the Bacterial Cell, (1946), Oxford University PressA. C. R. Dean & Sir C. Hinshelwood, Growth, function and regulation in bacterial cells, (1966), Oxford University Press Hinshelwood julkaisi myös oppikirjoja fysikaalisesta kemiasta.C. N. Hinshelwood, The Kinetics of Chemical Change in Gaseous Systems, (1929), Oxford At The Clarendon PressC. N. Hinshelwood, The Structure of Physical Chemistry, (1951), Oxford University Press

 Lähteet 

Luokka:Brittiläiset kemistit
Luokka:Brittiläiset professorit
Luokka:Oxfordin yliopiston professorit
Luokka:Nobelin kemianpalkinnon saajat
Luokka:Copley-mitalin saajat
Luokka:Vuonna 1897 syntyneet
Luokka:Vuonna 1967 kuolleet